1Yix chi ix wac'al, quin tz'ibaj iri chiwe man 'utz n-quix macun taj. Xui-ri, we 'o jun cu 'an jun u mac, 'o jun 'utz laj aj cojol ka tzij chuwach i Ta chicaj. Are ire are i Jesucrísto, chi n-ta jun u mac. 2Ire xo'on ka q'uexel, man xu ya rib xcamsaxic, tojbal ka mac yoj. N-xui ta rumal ka mac yoj, xak rumal i qui mac conojel i winak chuwach i jyub ta'aj. 3We caka 'an cas che u tzij i Dios, ca 'iltaj 'uri chi keta'am u wach ire. 4We 'o jun cu bij: "Yin weta'am u wach i Dios," co'ono, péro we n-cu 'an ta cas u tzij i Dios, xa ca t'oronic; n-sakil ti cu 'ano. 5Xui-ri, we jun ca tijin chu 'onquil wach cu bij i Dios, ca 'alijin 'uri chi tz'akatnak i c'axnabal u c'ux che i Dios. We queje ile caka 'ano, keta'am 'uri chi oj 'o che i Dios. 6Pachin i cu bij chi ire 'o che i Dios, chu 'ana 'uri pacha xu 'an i Jesucrísto. 7Ix wachalal, n-are ti c'ac' laj tzij in tz'ibam chiwe, xa are i tzij chi 'ax 'o wi piwi. I tzij-i are i tom yix are xi ya iwib pu'ab i Dios. 8Katzij, i tzij chi quin tz'ibaj chiwe, pacha c'ac' laj tzij qui na yix. Queje ile qui na'o man ya ca pactaj i 'ekumal chiwach; i sak chi lic sakil, ca tijin u tzunic pi c'ux. I tzij-le, are i Jesucrísto xu 'alijinsaj chi sak laj tzij, xak yix quix tijin chu 'alijinsaxic chi sak laj tzij. 9We 'o jun cu bij chi 'o pa sak, xui-ri we tzel cril i rachalal, c'a 'o 'uri pa 'ekumal. 10We 'o jun, c'ax que u na i rachalal, 'o 'uri pa sak; we 'o pa sak, n-ca tzak ta chupam i mac atzalal. 11Xui-ri we tzel cril i rachalal, 'o 'uri pa 'ekumal; to' pa 'ekum ca binic. N-reta'am taj pa ca 'e wi, man i 'ekum-le u 'anom mawach che. 12Ix wac'al, quin tz'ibaj iri chiwe, man i Dios u cuyum chic i mac rumal re i Jesucrísto. 13Yix chi ix kajawxel, quin tz'ibaj iri chiwe, man iweta'am u wach i Jesucrísto, chi 'ax c'as wi chu xebal 'ij sak. Ix alabom, xak quin tz'ibaj chiwe yix, man ix tiquinak chu kajsaxic u cho'ab itzel. Ral tak wac'al, in tz'ibam chiwe yix man iweta'am u wach i Ta chicaj. 14Yix chi ix kajawxel, xak in tz'ibam chiwe, man iweta'am u wach i Jun chi 'ax 'o wi chu xebal 'ij sak. Ix alabom, xak chiwe yix in tz'ibam man 'o i cho'ab, xak 'o i u tzij i Dios pi c'ux, xak ix tiquinak chu kajsaxic u cho'ab itzel. 15Wachalal, mi ya i c'ux che u wach i jyub ta'aj, xak c'ax mi na tak i xa re u wach i jyub ta'aj. Jun, we c'ax cu na u wach i jyub ta'aj, n-ta c'axnabal u c'ux 'uri che i Ta chicaj. 16Man i n-'us taj chi 'o chuwach i jyub ta'aj, n-ru' ti Ta petnak wi. 'O i mal laj tak rayijbal re i ka ch'acul; 'o i rayijbal re tak i kus cakilo; 'olic caka 'an nim che kib xa rumal 'o ubitak ke. Ni'pa ile n-ca pe ta ru' i Ta chicaj; xa chuwach i jyub ta'aj ca pe wi. 17I u wach i jyub ta'aj xa ca q'uisic. Xak ca q'uis i ni'pa tak 'o chuwach chi xa caka rayij waral. Péro i winak chi quiqui 'an pacha craj i Dios, i qui c'aslemal ique n-tu q'uisic. 18Ral tak wac'al, oj 'o chic pa tak q'uisbal 'ij. Bital chic chiwe chi ca c'un jun aj t'oronel chi aj ch'o'oj chirij i Crísto. Wo'or, je q'ui chic i aj ch'o'oj je walijnak chirij i Crísto, rumal-i, keta'am chi oj 'o chic pa tak q'uisbal 'ij. 19Ique je kachi'il te'ek, xui-ri katzij, ne te ka cwenta. We tene je ka cwenta, xe q'uiji tene-ri ku' yoj. Queje ile xa 'anic, 'alijinsabal-re chi mi ta jun chique ique je ke yoj. 20Xui-ri, yix n-ix ta queje ile; i Crísto u takom li u Tewal i Dios chiwe, rumal-i iweta'am i sak laj tzij. 21In tz'ibam tak iri chiwe man iweta'am i sak laj tzij. Ma tene iweta'am ile, n-queje tene quin tz'ibaj-i chiwe. Yix iweta'am chi n-ta jun mentir ca winakir che i sak laj tzij. 22¿Pachin i aj t'oronel? Are i winak chi cu bij chi Jesus n-are ti Tolke; ire aj ch'o'oj 'uri chirij i Crísto. Xa cu kajsaj u 'ij i Crísto chi u C'ojol i Dios, xak cu kajsaj u 'ij i Ta chicaj. 23I jun chi n-cu coj ti u 'ij u C'ojol i Dios, n-cu coj ta 'uri u 'ij i Ta chicaj; pachin i cu coj u 'ij u C'ojol-le, xak cu coj 'uri u 'ij i Ta chicaj, re 'uri i Ta chicaj. 24Rumal-i, chi c'olo pi c'ux i tzij chi i tom lok are xi jek li u cojic. We ca q'uiji pi c'ux ni'pa i tom lok are xjekan li u bixquil chiwe, quix q'uiji 'uri pu'ab u C'ojol, xak quix q'uiji pu'ab i Ta chicaj. 25Are ile are i c'aslemal n-tu q'uisic chi u bim i Jesucrísto chi cu ya chake. 26Je 'o i winak cacaj quix qui t'oro, rumal-i in tz'ibam iri chiwe. 27Xui-ri, yix 'o i u Tewal i Dios iwu', chi u yom i Jesucrísto chiwe. Rumal-i n-tu chac jun chic col u c'utu chiwe, man are u Tewal i Dios ca c'utuw chiwe ronojel wach i rajwaxic chiwe. Ni'pa i cu c'ut ire, lic sak laj tzij, n-t'oronic taj. Rumal-i, chix 'ol che i Crísto pacha cu c'ut u Tewal i Dios chiwe. 28Ix wac'al, chix 'ol pu'ab i Crísto, man 'o ni u cowil ka c'ux are ca winakir tan chic, xak n-coj q'uix ta chuwach are ca c'un tan chic ire. 29Yix iweta'am chi i Jesucrísto, suc'ul wach i cu 'ano; chiwetamaj 'uri ni'pa i quiqui 'an i suc'ulic, je rac'al i Dios.
1 SAN JUAN 2